5.  ทรัพย์สินที่ใช้ในการประกอบธุรกิจ

(1) ทรัพย์สินถาวรหลักที่บริษัทและบริษัทย่อยใช้ในการประกอบธุรกิจ

(1) อาคารสำนักงาน

บริษัทและบริษัทย่อยได้ซื้ออาคารสำนักงาน 3 แห่ง เพื่อใช้เป็นสำนักงานดำเนินงานในกรุงเทพฯ
สิงค-โปร์และ ฮ่องกง โดยมีมูลค่าทางบัญชีรวม 2,498 ล้านบาท
(หลังจากได้หักค่าด้อยค่าในอาคารใน 2545 ไปจำนวน 203 ล้านบาท
ตามหลักมาตรฐานบัญชีทั่วไป)

ที่ตั้งสำนักงานในกรุงเทพฯ อยู่ที่ 127/35 อาคารปัญจธานีทาวเวอร์ ชั้น 30 ถนนรัชดาภิเษก
แขวงช่องนนทรี เขตยานนาวา กรุงเทพฯ 10120 มีพื้นที่ขนาด 1,059 ต.ร.ม. ไม่มีภาระจำนอง

ที่ตั้งสำนักงานในสิงคโปร์ อยู่ที่ 11 ถนน Keppel ชั้น 7 - 8 อาคาร RCL Centre สิงคโปร์
089057 (บริษัท อาร์ ซี แอล อินเวสเมนท์ พีทีอี จำกัด และ บริษัท อาร์ ซี แอล ฟีดเดอร์ พีทีอี
จำกัด บริษัทย่อยที่บริษัทฯถือหุ้นอยู่ร้อยละ 100 เป็นผู้ซื้ออาคารดังกล่าว)
อาคารดังกล่าวติดภาระจำนองอยู่กับธนาคาร Oversea-Chinese Banking Corporation
Limited ในสิงคโปร์ จำนวน USD 56.1 ล้าน ณ สิ้นปี 2545 ยังมีหนี้คงค้างอยู่อีก USD 53.6
ล้าน

ที่ตั้งสำนักงานในฮ่องกง อยู่ที่ 9-17 ถนน Des Voeur ชั้น 11
อาคารคิงคองคอมเมอร์เชียลเซ็นเตอร์ ฮ่องกง มีพื้นที่ขนาด 6,800 ต.ร.ฟ ไม่มีภาระจำนอง

(2) เรือเดินทะเล

ณ สิ้นปี 2545 บริษัทและบริษัทย่อยมีเรือเดินทะเลรวมทั้งหมด 23 ลำมีมูลค่าตามบัญชีรวม
14,584ล้านบาท (บริษัทเป็นเจ้าของ 11 ลำ บริษัทย่อยเป็นเจ้าของ 12 ลำ)
เรือเดินทะเลเป็นเรือยนต์ขนาดบรรทุกระหว่าง 510 - 1,498 ทีอียู มีเดทเวทตันระหว่าง
7,864 - 21,813 ตัน ใช้ขนส่งตู้คอนเทนเนอร์ทางทะเลภายในภูมิภาคและภูมิภาคใกล้เคียง
และยังใช้ขนส่งตู้แช่เย็น (Reefer) สำหรับอาหารที่ต้องเก็บในอุณหภูมิต่ำ
อายุกองเรือของบริษัทและบริษัทย่อยโดยเฉลี่ย 9 ปี

ปัจจุบันเรือของบริษัทฯและบริษัทย่อย 20 ลำ
มีภาระจำนองในการค้ำประกันเงินกู้ภายในประเทศและต่างประเทศของบริษัทฯและบริษัทย่อยจำนวน
381.9 ล้านบาท และ USD 171.58 ล้าน ซึ่งนำมาใช้ซื้อเรือเหล่านี้
ในปัจจุบันยอดเงินกู้ได้ลดลงเหลือ 143.34 ล้านบาท และ USD 133.27 ล้าน

(2) นโยบายการลงทุนในบริษัทย่อยและบริษัทร่วม

บริษัทได้มีการลงทุนในบริษัทย่อยและบริษัทร่วมรวมจำนวน 22 บริษัท เฉพาะ 11
บริษัทที่บริษัทฯเข้าลงทุนโดยตรง ส่วนที่เหลือเป็นบริษัทที่บริษัทย่อยเป็นผู้ลงทุน ณ วันที่ 31 ธันวาคม
2545 เงินลงทุนตามบัญชีวิธีส่วนได้เสียที่บริษัทฯลงทุนโดยตรงมีจำนวน 1,554 ล้านบาท
(เงินลงทุนวิธีราคาทุน 2,132 ล้านบาท)

นโยบายการลงทุนของบริษัทฯและบริษัทย่อย ยังคงให้ความสำคัญในการลงทุนในธุรกิจเจ้าของเรือ
(Ship Owner) ธุรกิจเดินเรือ (Ship Operator) ธุรกิจตัวแทนเรือ (Ship Agent)
และธุรกิจลานพักตู้สินค้าบนบก (Inland Container Depot or Container Freight
Station)
เพื่อขยายและเสริมเครือข่ายการขนส่งตู้สินค้าทางทะเลแบบฟีดเดอร์ภายในภูมิภาคให้มีประสิทธิภาพยิ่งขึ้น
ในปี 2544 บริษัทได้ขยายการลงทุนในธุรกิจบริการโลจิสติคส์ คือ
การบริการลำเลียงสินค้าแบบเบ็ดเสร็จ ซึ่งจะช่วยเสริมธุรกิจของกลุ่มให้ดียิ่งขึ้น
และยังคงเติบโตอย่างต่อเนื่องมาจนถึงปัจจุบัน

บริษัทฯมิได้ให้ความสำคัญในการลงทุนเฉพาะด้านหนึ่งด้านใด แต่ให้ความสำคัญในเชิงภาพรวม
เพราะธุรกิจทุกส่วนล้วนเกื้อกูลธุรกิจส่วนอื่น ๆ ในการลงทุน บริษัทจะถือหุ้นมากกว่าร้อยละ 50
หรืออย่างน้อยร้อยละ 51 เพื่อให้ได้อำนาจในการควบคุมธุรกิจ
และประสิทธิภาพในการดำเนินงานของกลุ่ม อย่างไรก็ตาม ธุรกิจบนฝั่งที่เกี่ยวข้องกับการเดินเรือ
กลุ่มจะถือหุ้นน้อยกว่าร้อยละ 50
เพื่อประโยชน์ในการประหยัดค่าใช้จ่ายในการใช้บริการของบริษัทที่ลงทุนนั้น ขณะเดียวกัน
สามารถเอื้ออำนวยความสะดวกในการดำเนินการเดินเรือของกลุ่มอีกด้วย

สำหรับบริษัทย่อยและบริษัทร่วมที่บริษัทฯไปลงทุนนั้น
บริษัทฯจะแต่งตั้งผู้บริหารไปเป็นกรรมการของบริษัทเหล่านั้น
เพื่อรับนโยบายบริหารหลักของบริษัทฯไปดำเนินการ